पाएं अपने शहर की ताज़ा ख़बरें और फ्री ई-पेपरडाउनलोड करें
गोहद/ भिंड। ग्वालियर से मौ जा रही यात्रियों से भरी बस को रविवार दोपहर 3.20 बजे बाइक सवार दो बदमाशों ने ओवरटेक कर पहले रोका, फिर बंदूक की दम पर वे कंडक्टर-ड्राइवर को अगवा कर ले गए। यात्रियों ने पुलिस को सूचना दी तो मौ व गोहद थाने की पुलिस ने घेराबंदी करना शुरू की, जिस पर तीन घंटे बाद बदमाश दोनों अपहृत को हस्तनापुर गांव में छोड़कर भाग गए।
जानकारी के अनुसार रविवार दोपहर एक यात्री बस ग्वालियर से मौ जाने के लिए रवाना हुई। बस को ड्राइवर राजू पुत्र कन्हई यादव चला रहा था, जबकि गाड़ी पर कंडक्टर राजू का भाई रामवीर यादव निवासीगण सलमपुरा था। बताया जाता है कि यह बस गोहद-मौ मार्ग पर दोपहर ३.२० बजे गुजर रही थी, तभी रास्ते में हररामपुर मार्ग पर बाइक सवार दो बदमाशों ने गाड़ी को ओवरटेक करते हुए बंदूक दिखाकर रुकवाया। गाड़ी रुकते ही दोनों बदमाशों ने अपनी बाइक पर कंडक्टर व ड्राइवर को जबरन बैठा लिया और वे उसे हरनामपुरा ले गए। वहां पहले से खड़ी बोलेरो गाड़ी में उक्त कंडक्टर-ड्राइवरों को बैठाकर खुद भी सवार होकर चले गए। इनकी बाइक मौके पर ही पड़ी थी। इधर बस में सवार यात्रियों ने इस पूरी घटना के बारे में फोन पर पुलिस को अवगत कराया। सूचना मिलते ही मौ टीआई कुशल सिंह भदौरिया व गोहद थाना प्रभारी के नेतृत्व में दो थानों की पुलिस अलग-अलग इलाकों में रवाना हुई। तीन घंटे बाद शाम करीब छह बजे पुलिस के डर से बदमाश अपहृतों को हस्तनापुर गांव में छोड़कर भाग गए। अपहृतों ने पुलिस को दोनों बदमाशों के नाम बंटी राणा व विनोद राणा बताए। पुलिस के अनुसार दोनों बदमाश बस संचालकों से अवैध वसूली करते रहे हैं। उनके खिलाफ अपहरण का मामला दर्ज कर लिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn